KIRJALLINEN KYSYMYS E-0742/01 esittäjä(t): Giles Chichester (PPE-DE) komissiolle. Kilpailun vapauttaminen tilaajayhteyksien osalta.



Virallinen lehti nro 318 E , 13/11/2001 s. 0113 - 0114



KIRJALLINEN KYSYMYS E-0742/01 esittäjä(t): Giles Chichester (PPE-DE) komissiolle (9. maaliskuuta 2001) Aihe: Kilpailun vapauttaminen tilaajayhteyksien osalta Lissabonin Eurooppa-neuvosto kehotti jäsenvaltioita työskentelemään yhdessä komission kanssa kilpailun lisäämiseksi paikallisliityntäverkostoissa ennen vuoden 2000 loppua ja kilpailun vapauttamiseksi tilaajayhteyksien osalta, jotta Internetin käyttökustannuksia voitaisiin oleellisesti alentaa. Koska asiaa koskeva asetus hyväksyttiin joulukuussa 2000, onko komissio sitä mieltä, että kilpailu on nyt vapaata tilaajayhteyksien osalta kaikissa jäsenvaltioissa ja millaisia Internetin käyttökustannusten alennuksia on saavutettu tämän seurauksena? Erkki Liikasen komission puolesta antama vastaus (7. kesäkuuta 2001) Euroopan parlamentti, neuvosto ja komissio ryhtyivät maaliskuussa 2000 pidetyn Lissabonin Eurooppa-neuvoston kokouksen jälkeen tiiviiseen yhteistyöhön, jonka seurauksena parlamentti ja neuvosto antoivat jo 18 päivänä joulukuuta 2000 asetuksen (EY) N:o 2887/2000 tilaajayhteyksien eriytetystä tarjonnasta(1). Tämä säädös oli välttämätön paikallisliityntäverkkojen saamiseksi kilpailun piiriin. Komission tehtävänä on valvoa asetuksen täytäntöönpanoa jäsenvaltioissa ja varmistaa siten, että se saatetaan voimaan ajallaan ja tehokkaasti. Kansallisilla sääntelyviranomaisilla (NRA) on kuitenkin keskeinen tehtävä asetusten täytäntöönpanossa. Niiden tehtävät ja vastuut on lueteltu asetuksessa selvästi, ja asetuksen tehokas täytäntöönpano on erittäin tärkeää jokaisessa jäsenvaltiossa. Asetuksen täytäntöönpanon noudattamisen valvonta on monimutkainen ja vaativa asia. Komissio on tietoinen siitä, että tehtävä edellyttää kansallisilta sääntelyviranomaisilta kaikkien asiaan vaikuttavien seikkojen huolellista selvittämistä, ja vaikka komissio seuraakin asian kehittymistä tiiviisti, se ei edellytä tuloksien näkyvän välittömästi. Tällä hetkellä tarjonta on eriytetty kahdeksassa jäsenvaltiossa, joissa on yhteensä arviolta 376 000 täysin eriytettyä linjaa. Muissa jäsenvaltioissa tarjontaa ollaan juuri eriyttämässä tai eriyttäminen on kokeiluvaiheessa. Viimeisin asetuksen täytäntöönpanoa koskeva katsaus toimitetaan suoraan arvoisalle parlamentin jäsenelle ja parlamentin pääsihteeristölle. Voidaan odottaa, että kilpailun vapauttaminen vaikuttaa hintoihin yleisesti ottaen alentavasti. Komissio ei ole vielä saanut tarpeeksi tietoja jäsenvaltioissa sovellettavista hinnoitteluperiaatteista voidakseen julkaista riittävän luotettavia taloudellisia selvityksiä. Komissio seuraa kuitenkin tiiviisti yhteisön lainsäädännön täytäntöönpanoa jäsenvaltioissa. Se julkaisee tietoja hintojen alenemisesta heti, kun laskua voidaan pitää merkittävänä. Kilpailun kehittyminen televiestintäalalla on jatkunut vakaasti 1. tammikuuta 1998 lähtien. Internet-yhteyksien halpeneminen muutamissa jäsenvaltioissa saattaa johtua osittain asetuksesta, mutta se voi liittyä myös markkinoiden muutenkin myönteiseen kehitykseen, kuten kiinteiden puhelunmuodostushintojen määrittämiseen eräissä jäsenvaltioissa. (1) EYVL L 336, 30.12.2000.